Diari Oficial de la Generalitat Valenciana


Sumari del DOGV 6765, del 02-05-2012 (2012/4204)

RESOLUCIÓ de 25 d'abril de 2012, del director general d'Administració Local, per la qual es publiquen els Estatuts de la Mancomunitat Intermunicipal Albalat de la Ribera - Polinyà de Xúquer.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6765

Data del DOGV
:   02-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4204


Data del document
:   25-04-2012

Organisme emissor
:   Conselleria de Presidència

Tipus de document
:   Resolució

Descriptors 

:   * Favara
    * Fortaleny
    * Polinyà de Xúquer
    * Albalat de la Ribera
    * Benicull de Xúquer
    * associació de municipis
    * reglament intern
    * administració local

RESOLUCIÓ de 25 d'abril de 2012, del director general d'Administració Local, per la qual es publiquen els Estatuts de la Mancomunitat Intermunicipal Albalat de la Ribera - Polinyà de Xúquer. [2012/4204]  
La disposició transitòria sexta de la Llei 8/2010, de 23 de juny, de la Generalitat, de Règim Local de la Comunitat Valenciana, disposa que les mancomunitats de la Comunitat Valenciana han d'adaptar els seus estatuts a la nova regulació continguda en este text legal. L'esmentada adaptació, per a adquirir eficàcia, requerix que els Estatuts de la Mancomunitat Intermunicipal Albalat de la Ribera - Polinyà de Xúquer siguen publicats en el Diari Oficial de la Comunitat Valenciana, d'acord amb el que disposa l'article 93.4 de l'esmentada Llei 8/2010.  
La Mancomunitat Intermunicipal Albalat de la Ribera - Polinyà de Xúquer ha adaptat, d'acord amb el que disposa l'esmentada norma, els seus estatuts a esta. Remesos l'expedient tramitat i els estatuts aprovats no s'hi advertix infracció de l'ordenament jurídic.  
  
Per tot això, d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana,i l'article 33.2 del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, resolc:  
  
Article únic  
Publicar en el Diari Oficial de la Comunitat Valenciana els Estatuts de la Mancomunitat Intermunicipal Albalat de la Ribera - Polinyà de Xúquer el text dels quals es transcriu a continuació com a annex, en haver-se acreditat en l'expedient la legalitat de les actuacions.  
Contra esta resolució, que no posa fi a la via administrativa, els interessats podran interposar un recurs d'alçada davant del superior jeràrquic del director general d'Administració Local, en el termini d'un mes comptador des de l'endemà de la publicació, de conformitat amb el que preveuen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques no es pot interposar recurs en via administrativa, d'acord amb el que disposa l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 25 d'abril de 2012.- El director general d'Administració Local: Vicente Saurí Martí.  
  
  
ANNEX  
  
ESTATUTS DE LA MANCOMUNITAT INTERMUNICIPAL ALBALAT DE LA RIBERA - POLINYÀ DE XÚQUER  
  
Article 1. Municipis que integren la Mancomunitat  
1. Els municipis d'Albalat de la Ribera, Benicull, Favara, Fortaleny i Polinyà de Xúquer, província de València, a l'empara del que disposa l'ordenament jurídic vigent, acorden constituir-se en mancomunitat voluntària de municipis per a l'organització i la prestació en forma mancomunada de les obres, servicis o activitats de la seua competència, que es recullen en els presents estatuts.  
2. La Mancomunitat tindrà personalitat i capacitat jurídica per al compliment dels seus fins específics.  
  
Article 2. Denominació i seu  
La Mancomunitat que es constituïx es denominarà Mancomunitat Intermunicipal Albalat de la Ribera - Polinyà de Xúquer, i té la seu en el municipi d'Albalat de la Ribera.  
  
Article 3. Objecte i competències  
1. La Mancomunitat es constituïx per a la prestació dels servicis següents:  
Recollida de residus sòlids urbans i transport d'estos a un abocador autoritzat.  
2. Per a assumir nous servicis caldrà la conformitat de totes les entitats mancomunades interessades per acord del Ple d'estes per majoria absoluta. La modificació dels Estatuts per a assumir nous servicis, en tractar-se d'una modificació constitutiva, requerix la tramitació del procediment establit per a la constitució de les mancomunitats, de conformitat amb el que disposa l'article 95 de la Llei 8/2010, de 23 de juny, de Règim Local de la Comunitat Valenciana.  
  
3. La Mancomunitat estudiarà estes peticions i resoldrà sobre la seua viabilitat.  
4. La prestació i l'explotació dels servicis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.  
  
Article 4. Capacitat jurídica  
La Mancomunitat, com a entitat local reconeguda per la llei, exercirà totes les potestats que siguen conferides per la legislació vigent que afecte les entitats d'estes característiques per al compliment dels seus fins.  
  
Article 5. Òrgans de la mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
El Ple de la Mancomunitat.  
El president.  
El vicepresident.  
3. Podran igualment crear-se totes les comissions informatives que es requerisquen, tenint en compte el nombre de servicis que la Mancomunitat preste.  
La creació i la composició d'estes comissions s'acordarà en la sessió extraordinària a què es referix l'article 12.2, sense perjuí de la possibilitat d'acordar modificacions en sessions posteriors.  
  
Article 6. El Ple de la Mancomunitat  
1. El Ple de la Mancomunitat estarà integrat pels vocals representants de les entitats mancomunades, elegits pels respectius plens.  
  
2. Cada ajuntament mancomunat estarà representat en el Ple pel seu alcalde o alcaldessa i per un altre regidor o regidora elegit pel ple del seu ajuntament per majoria absoluta.  
3. El mandat dels representants coincidix amb el de les respectives corporacions.  
4. La pèrdua de la condició d'alcalde/alcaldessa o regidor/regidora comportarà, en tot cas, el cessament com a representant de l'ajuntament en la Mancomunitat. El regidor o segon vocal d'un municipi perdrà també la condició de representant municipal en la Mancomunitat quan així ho determine el ple de l'ajuntament representat.  
  
  
Article 7. Designació de representants i terminis  
1. Després de la celebració d'eleccions locals i dins del termini de 30 dies següents a la sessió constitutiva de cada un dels ajuntaments mancomunats, es nomenaran els vocals representants en la Mancomunitat, i s'hi comunicarà l'acord.  
2. Fins a la data de constitució del nou ple, actuarà en funcions l'anterior i el seu president.  
3. La sessió constitutiva del Ple de la Mancomunitat haurà de celebrar-se dins dels tres mesos següents a la constitució dels ajuntaments. A este efecte, el president en funcions, amb les consultes oportunes prèvies, efectuarà la convocatòria amb l'antelació prevista en l'article 12.3 d'estos estatuts. Si no es convoca dins del termini assenyalat, quedarà automàticament convocada per a l'últim dia hàbil de l'esmentat termini.  
4. Durant el període a què es referix el paràgraf 2, només es podrà dur a terme la gestió ordinària de la Mancomunitat, sense que en cap cas puguen adoptar-se acords que requerisquen la majoria absoluta del nombre legal de membres del Ple.  
  
  
Article 8. Competències i atribucions del Ple  
Correspon al Ple de la Mancomunitat:  
a) Aprovació i modificació dels pressupostos.  
b) Aprovació de la plantilla de personal i relació de llocs de treball.  
c) L'exercici d'accions judicials i administratives i la defensa de la corporació en matèries de competència plenària.  
d) Proposar la modificació o la reforma dels Estatuts.  
e) Adquirir i alienar el patrimoni de la Mancomunitat, així com la revisió de l'inventari.  
f) Aprovació d'ordenances, operacions de crèdits, concessions de quitaments i esperes, i qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovació de plans i projectes necessaris per a l'establiment, el desenrotllament i la gestió d'obres, servicis o activitats previstes com a fins de la Mancomunitat.  
i) Admissió i separació de membres de la Mancomunitat.  
j) Determinació de la forma de gestionar els servicis.  
k) Elegir i destituir el president.  
l) Fixar anualment les aportacions econòmiques dels municipis integrants de la Mancomunitat establides en l'article 18 d'estos estatuts.  
  
m) Les altres atribucions que la legislació vigent conferix al Ple de l'Ajuntament.  
  
Article 9. Nomenament del president  
1. El president de la Mancomunitat serà elegit pel Ple de la Mancomunitat, entre els seus membres, per majoria absoluta del nombre legal dels seus membres.  
2. Podran ser candidats a la Presidència tots i cada un dels vocals que componen el Ple.  
3. Si no obté cap candidat majoria absoluta en la primera votació, es farà 24 hores després una segona votació, i serà elegit aquell qui obtinga més vots. En cas d'empat serà elegit el de més edat.  
  
4. Para la destitució del president se seguirà el mateix procediment que l'establit en la legislació vigent per a la destitució de l'alcalde.  
  
  
Article 10. Vicepresident  
El president designarà un o més vicepresidents, en nombre màxim de dos, que el substituiran per l'orde del seu nomenament en cas d'absència, vacant o malaltia. D'estos nomenaments serà informat el Ple en la primera sessió que es faça.  
  
Article 11. Competències i atribucions del president  
1. Correspon al president de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Comissió de Govern i de qualssevol altres òrgans de la Mancomunitat.  
  
c) Decidir els empats amb el vot de qualitat una vegada realitzada la segona votació, i si persistix l'empat.  
d) Dirigir, inspeccionar i impulsar els servicis, les obres i les activitats de la Mancomunitat.  
e) Ordenar pagaments, retre comptes i administrar els fons i els béns de la Mancomunitat.  
f) Disposar gastos dins dels límits de la seua competència.  
g) Exercir la direcció superior del personal de la Mancomunitat.  
  
h) Contractar obres, servicis i subministraments, dins dels límits establits per la legislació vigent per a l'alcalde.  
i) Representar la Mancomunitat.  
j) Exercir accions judicials i administratives en cas d'urgència.  
  
k) Aprovar les bases que han de regir les proves d'accés a la funció pública de la Mancomunitat.  
l) Totes aquelles que la normativa de règim local atribuïx a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a) i j).  
  
Article 12. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió ordinària com a mínim cada dos mesos. Dins d'este límit, correspon al ple decidir la periodicitat d'estes sessions i els dies i hores en què tindran lloc, mitjançant un acord adoptat en sessió extraordinària que haurà de convocar el president dins dels trenta dies següents al de la sessió constitutiva. Les sessions extraordinàries es faran quan així ho decidisca el president o ho sol·licite almenys una quarta part del nombre legal de vocals. En este últim cas, la realització de la sessió no podrà demorar-se més de 15 dies hàbils des que va ser sol·licitada.  
3. Las sessions del Ple s'han de convocar, almenys, amb dos dies hàbils d'antelació. En la citació es farà constar l'orde del dia.  
4. El Ple es constituïx vàlidament amb l'assistència d'un terç del nombre legal dels seus membres, que no podrà ser mai inferior a tres. Este quòrum ha de mantindre's al llarg de tota la sessió.  
5. En tot cas, es requerix l'assistència del president i del secretari de la Mancomunitat, o dels qui legalment els substituïsquen.  
  
Article 13. Sistemes d'acords  
1. A l'efecte de votacions, en el Ple de la Mancomunitat s'utilitzarà el sistema de vot ponderat, és a dir, correspondrà a cada municipi un nombre de vots que s'assignarà prenent com a referència l'escala prevista en la legislació de règim electoral general per a la determinació del nombre de regidors que corresponen als municipis.  
  
El nombre d'habitants que servirà de base per a l'aplicació d'esta escala serà el de la població dels municipis que s'haja pres com a referència en les eleccions municipals immediatament precedents a la constitució de la Mancomunitat.  
2. El vot serà emés per l'alcalde o alcaldessa de cada municipi, si està present en la sessió, i, si no hi és, pel regidor designat com a segon vocal pel ple d'eixa corporació.  
3. La resta d'aspectes relatius al règim de funcionament, sessions i competències dels òrgans de la mancomunitat s'ajustarà al que determinen estos estatuts i al que establix per als ajuntaments la normativa de règim local.  
4. Els acords del Ple s'adopten, per regla general, per majoria simple. Hi ha majoria simple quan els vots afirmatius són més que els negatius.  
5. És necessari el vot favorable de la majoria absoluta del nombre legal del Ple per a l'adopció dels acords en les matèries següents:  
  
a) Elecció i destitució del president.  
b) Proposta de modificació o ampliació dels Estatuts.  
c) Imposició i ordenació dels recursos propis de caràcter tributari.  
  
d) Aprovació d'operacions financeres o de crèdit i concessions de quitaments i esperes, quan l'import supere el 10% dels recursos ordinaris del seu pressupost.  
e) Determinació de la forma de gestió del servici.  
f) Acordar la dissolució de la Mancomunitat, després dels tràmits oportuns; nomenar els vocals membres de la comissió liquidadora, i aprovar la proposta efectuada per esta.  
g) Qualsevol altra matèria en què així es dispose en els presents estatuts o en la legislació de règim local aplicable.  
  
Article 14. Habilitats estatals  
1. En esta mancomunitat existirà un lloc de treball reservat a funcionaris d'Administració local amb habilitació de caràcter estatal al qual correspondran les funcions de secretaria, comprensiva de la fe pública i assessorament legal preceptiu, així com el control i la fiscalització interna de la gestió economicofinancera i pressupostària, i la comptabilitat, tresoreria i recaptació.  
2. Mentrestant l'òrgan autonòmic competent classifique reglamentàriament este lloc de treball, les esmentades funcions podran ser exercides per algun funcionari d'Administració local amb habilitació de caràcter nacional d'algun dels municipis que integren la Mancomunitat, després de la designació prèvia pel Ple d'esta.  
3. No obstant això, si una vegada creat i classificat s'estima que el volum de servicis o recursos de la Mancomunitat és insuficient per al manteniment del dit lloc de treball es podrà, de conformitat amb la normativa aplicable, sol·licitar l'exempció de l'obligació de mantindre'l.  
  
En eixe supòsit i una vegada concedida l'esmentada exempció, les funcions reservades a habilitats nacionals seran exercides preferentment per mitjà d'acumulació de funcions a un funcionari amb esta habilitació d'algun dels municipis que integren la Mancomunitat. Si això no fóra possible, estes funcions reservades seran exercides per mitjà de l'acumulació a un funcionari amb habilitació de caràcter estatal d'altres entitats locals o pels servicis d'assistència de la diputació provincial, amb la conformitat d'esta.  
En defecte d'estes formes de provisió, les funcions reservades podran ser exercides per un funcionari suficientment capacitat de la Mancomunitat o d'algun dels municipis que la integren, designat pel seu president.  
  
Article 15. La resta de personal  
1. El Ple de la Mancomunitat aprovarà anualment, junt amb el pressupost, la corresponent plantilla de personal propi que comprendrà tots els llocs de treball reservats a funcionaris i laborals.  
  
2. La selecció i el règim jurídic d'este personal així com la provisió dels llocs de treball existents es regirà, igual que per a la resta de les corporacions locals, pel que establix la normativa bàsica sobre funció pública, règim local i la resta de la legislació aplicable.  
  
3. En funció del volum d'activitat previsible podrà establir-se la cessió de personal propi dels ajuntaments mancomunats a la Mancomunitat, de conformitat amb el que disposa l'article 90 de la Llei 8/2010, de Règim Local de la Comunitat Valenciana.  
  
Article 16. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
  
Article 17. Ordenances fiscals  
1. Per a la imposició, exacció, liquidació i cobrança dels seus recursos, la Mancomunitat aprovarà les ordenances corresponents als distints servicis, i estes ordenances tindran força obligatòria en tots els municipis que la integren, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
  
3. La Mancomunitat podrà, en tot moment, pels seus propis mitjans, comprovar la veracitat i l'exactitud de les dades a què es referix el número anterior.  
  
Article 18. Aportacions econòmiques  
La quantia de les aportacions anuals dels municipis mancomunats serà fixada per a cada exercici econòmic pel Ple de la Mancomunitat i seran les següents:  
a) Una quota principal, en funció de l'ús que cada entitat realitze dels servicis que es presten mancomunadament. Per a la determinació d'esta quota s'aplicaran les bases o mòduls següents: nombre de vivendes, superfície del nucli urbà, metres lineals de carrers, volum d'edificació, base imposable de l'impost sobre béns immobles, volum dels seus pressupostos, consum realment efectuat, i qualssevol altres factors que puguen computar-se en raó del servici o l'activitat prestada. Les presents bases o mòduls podran aplicar-se aïlladament o conjuntament.  
  
b) Una quota complementària i obligatòria per a atendre els gastos generals de conservació, entreteniment i administració, es realitzen o no els servicis, en proporció al nombre d'habitants de dret de cada municipi, segons el padró municipal.  
c) Una quota extraordinària i obligatòria per a atendre gastos d'este caràcter.  
  
Article 19. Característiques de les aportacions  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
  
Article 20. Forma i termini dels pagaments  
1. La quantia de les aportacions econòmiques dels municipis serà determinada pel Ple junt amb l'aprovació del pressupost anual. El pagament de les aportacions anuals dels municipis membres es realitzarà en 12 quotes mensuals, les quals es meritaran el dia 1 de cada mes. El termini ordinari d'ingrés de cada quota mensual estarà comprés entre el dia 1 del mes corresponent i l'últim dia hàbil del mes següent. Les quotes impagades meritaran, a partir de la finalització del període ordinari d'ingrés, l'interés legal, el qual serà liquidat i exigit per la Mancomunitat als municipis afectats periòdicament.  
  
2. En el cas que algun municipi es retarde en el pagament de la seua quota més d'un trimestre, el president en requerirà el pagament en el termini de vint dies. Transcorregut el dit termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor, a fi que les entregue a la Mancomunitat.  
3. Esta retenció és autoritzada expressament pels ajuntaments mancomunats en el moment d'aprovació dels presents Estatuts, sempre que s'adjunte el certificat de descobert reglamentari en cada cas.  
  
4. El manteniment reiterat en situació de deutor a la Mancomunitat per part d'una entitat local serà causa suficient per a procedir a la seua separació definitiva, i es podran reclamar les quantitats degudes i els gastos derivats de conformitat amb els apartats 1 i 2 d'este article.  
  
  
Article 21. Pressupost  
1. La Mancomunitat aprovarà anualment un pressupost d'acord amb el que establix la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, es poden reconéixer, i dels drets que es prevegen liquidar durant el corresponent exercici econòmic.  
  
3. Les inversions que es poden realitzar seran incloses en el pressupost, així com les seues fonts de finançament.  
  
Article 22. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la constitució o amb posterioritat. A este efecte haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment, com d'ara en avant en funció del nombre d'habitants de dret de cada entitat, segons el padró municipal.  
  
No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
  
Article 23. Duració  
La Mancomunitat es constituïx per temps indefinit.  
  
Article 24. Modificació d'estatuts  
1. La modificació dels Estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels Estatuts s'ha d'ajustar al procediment previst en la legislació aplicable per a la creació de les mancomunitats i farà referència exclusivament als aspectes següents:  
a) Objecte. Competències i potestats.  
b) Òrgans de govern i sistema de representació dels municipis en estos.  
c) Règim economicofinancer i criteris per a les aportacions dels municipis.  
d) Supòsits de dissolució de la Mancomunitat.  
3. La resta de modificacions estatutàries tindran caràcter no constitutiu i requeriran l'aprovació inicial pel Ple de la Mancomunitat, l'audiència als ajuntaments mancomunats durant un mes i la resolució definitiva del Ple de la Mancomunitat per majoria absoluta.  
  
Article 25. Adhesió i separació de municipis  
1. Para l'adhesió i separació a la Mancomunitat d'un nou municipi serà necessari:  
a) El vot favorable de la majoria absoluta dels membres de la corporació interessada.  
b) La Mancomunitat haurà de prendre nota d'este acord i sotmetre'l a informació pública durant un mes.  
c) Aprovació per majoria absoluta del Ple de la Mancomunitat.  
  
2. L'aportació inicial dels municipis incorporats a la Mancomunitat, després de la seua constitució, la determinarà l'índex del patrimoni de la Mancomunitat per habitants, multiplicat pel nombre d'habitants de dret de l'entitat que en sol·licita la inclusió.  
Si no existix este patrimoni, aportarà la quota que resulte de multiplicar la quantitat a què es referix l'apartat b) de l'article 18 per un nombre d'anys que no podrà ser superior a cinc.  
La quota que resulte de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix, haurà d'aportar tots els gastos que s'originen amb motiu de la seua inclusió en la Mancomunitat.  
  
Article 26. Separació unilateral  
1. En el cas que un municipi adherit a la Mancomunitat decidisca unilateralment separar-se'n serà necessari:  
a) Haver estat com a membre de la Mancomunitat almenys quatre anys.  
b) Acord municipal adoptat per majoria absoluta en el Ple d'esta comunicant la Mancomunitat la voluntat d'abandó unilateral amb una antelació mínima d'un any.  
c) Informe de la Mancomunitat.  
d) Informe de la diputació provincial i de l'òrgan autonòmic competent en matèria d'Administració local.  
e) Acord municipal per majoria absoluta.  
2. L'Ajuntament que decidisca separar-se de forma unilateral haurà d'haver complit tots els compromisos pendents que tinga amb la Mancomunitat, així com pagar tots els gastos originats per la seua separació i la part del passiu contret per la Mancomunitat a càrrec seu.   
  
Article 27. Separació forçosa  
1. Serà procedent la separació forçosa d'un municipi mancomunat en els supòsits següents:  
a) Incompliment del pagament de les seues aportacions durant més d'un trimestre.  
b) Incompliment d'aquelles altres actuacions necessàries per al correcte desenrotllament de la Mancomunitat a què estiguen obligats pels seus estatuts.  
2. En el cas d'incompliment d'aquelles altres actuacions necessàries per al correcte desenrotllament de la Mancomunitat, este incompliment haurà de ser declarat pel Ple per majoria absoluta; a continuació, es formularà un requeriment a l'ajuntament i se li atorgarà un mes prorrogable perquè complisca les seues obligacions.  
  
3. Si l'Ajuntament no paga o no complix les seues obligacions, el Ple de la Mancomunitat adoptarà l'acord de separació forçosa per majoria absoluta, i es reclamaran les quantitats degudes i els gastos derivats establits en l'article 26.2 d'estos estatuts.  
  
  
Article 28. Liquidació per separació  
1. La separació de la Mancomunitat d'un o més dels municipis no implicarà la necessitat de liquidar-la; esta operació queda diferida al moment de dissolució de la Mancomunitat. No obstant això, en el cas que el municipi o municipis separats de la Mancomunitat hagen aportat a esta béns afectes a servicis propis, es practicarà, excepte acord amb els municipis interessats, una liquidació parcial a fi que eixos elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.  
2. Els municipis separats no podran, excepte el que establix el paràgraf anterior, al·legar drets de propietat sobre els béns i servicis de la mancomunitat radicats en el seu terme municipal.  
3. Si, com a conseqüència de la separació d'un o més municipis, la Mancomunitat deixa de ser viable, es dissoldrà d'acord amb el que establix l'article següent.  
  
Article 29. Dissolució de la Mancomunitat  
La Mancomunitat es dissoldrà per alguna de les causes següents:  
a) Per desaparició del fi o fins per als quals va ser creada.  
b) Quan així ho acorde el Ple de la Mancomunitat i els ajuntaments mancomunats amb el vot favorable de la majoria absoluta legal dels seus membres.  
c) Perquè l'Estat, la comunitat autònoma o la diputació provincial duen a terme la prestació dels servicis objecte d'esta.  
  
Article 30. Procediment de dissolució  
1. El procediment de dissolució de la Mancomunitat serà el mateix que s'establix per a la seua creació i requerirà:  
a) Acord del Ple de la Mancomunitat en què s'adopte per majoria absoluta la dissolució de la Mancomunitat.  
b) Informació pública durant un mes en tots els ajuntaments mancomunats.  
c) Informes de la diputació provincial i de l'òrgan competent de la comunitat autònoma en matèria de règim local.  
d) Aprovació en els plens municipals per majoria absoluta.  
e) Aprovació per majoria absoluta de la Mancomunitat de la proposta efectuada per la comissió liquidadora constituïda a este efecte.  
f) Remissió a l'òrgan competent de la Generalitat que publicarà la dissolució en el Diari Oficial de la Comunitat Valenciana, i donarà de baixa la Mancomunitat en el Registre d'Entitats Locals de la Comunitat Valenciana.  
2. Aprovada la dissolució de la Mancomunitat per part dels plens municipals i abans de la seua remissió a la Generalitat s'haurà d'haver creat una comissió liquidadora composta, almenys, pel president de la Mancomunitat i dos vocals. En esta s'integraran per a complir les seues funcions assessores el secretari i també l'interventor, si hi ha. Podrà igualment convocar a les seues reunions experts determinats, només als efectes d'escoltar la seua opinió o preparar informes o dictàmens en temes concrets de la seua especialitat.  
3. La comissió, en un termini no superior a tres mesos, farà un inventari de béns, servicis i drets de la Mancomunitat; xifrarà els seus recursos, càrregues i dèbits, i relacionarà el seu personal; més tard proposarà al Ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que hagen servit per a la formació del patrimoni.  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.  
5. En tot cas, verificada la integració del personal en les respectives municipalitats, seran respectats tots els drets de qualsevol orde o naturalesa que estos tingueren en la Mancomunitat.  
  
DISPOSICIÓ ADDICIONAL  
  
Única  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
  
DISPOSICIÓ FINAL  
  
Única  
En tot allò no previst pels presents estatuts, resultarà d'aplicació el que establix la legislació per a les entitats locals.